b'\n_START_ARTICLE_\nPalkansaajien tutkimuslaitos\n_START_PARAGRAPH_\nPalkansaajien tutkimuslaitos (engl. Labour Institute for Economic Research, ruots. L\xc3\xb6ntagarnas forskningsinstitut) (PT) on vuonna 1971 perustettu voittoa tavoittelematon taloustieteellinen tutkimuslaitos, jonka pysyv\xc3\xa4st\xc3\xa4 rahoituksesta vastaavat Suomen Ammattiliittojen Keskusj\xc3\xa4rjest\xc3\xb6 SAK, STTK ja Akava. Se tekee soveltavaa taloustieteellist\xc3\xa4 tutkimusta ja laatii suhdanne-ennusteita. Laitos sijaitsee Helsingin Hakaniemess\xc3\xa4._NEWLINE_Vuoteen 1993 asti laitoksen nimi oli Ty\xc3\xb6v\xc3\xa4en Taloudellinen Tutkimuslaitos (TTT), joka oli perustettu vuonna 1971 jatkamaan Kansan Markkinatutkimuslaitoksen (KAMALA, perustettu 1951) toimintaa._NEWLINE_Vuonna 2016 tutkimuslaitoksessa ty\xc3\xb6skentelee 14 taloustieteen tutkijaa. Sen keskeiset tutkimusalueet ovat ty\xc3\xb6markkinat, julkinen sektori sek\xc3\xa4 makrotalous ja talouspolitiikka. Se julkaisee Ty\xc3\xb6papereita-, Tutkimuksia- ja Raportteja-tutkimussarjoja. Lis\xc3\xa4ksi laitos julkaisee nelj\xc3\xa4 kertaa vuodessa ilmestyv\xc3\xa4\xc3\xa4 Talous & Yhteiskunta \xe2\x80\x93lehte\xc3\xa4. PT:n toimintaa rahoittaa kannatusyhdistys, johon kuuluvat kaikki Suomen ammatilliset keskusj\xc3\xa4rjest\xc3\xb6t j\xc3\xa4senliittoineen._NEWLINE_Vuosina 2006-2010 PT:n johdossa toimi Jaakko Kiander, joka siirtyi Ilmarisen johtajaksi. H\xc3\xa4n ty\xc3\xb6skenteli aikaisemmin Valtion taloudellisen tutkimuskeskuksen tutkimusprofessorina. PT:n edelt\xc3\xa4v\xc3\xa4 johtaja oli vuodesta 1991 teht\xc3\xa4v\xc3\xa4\xc3\xa4 hoitanut Jukka Pekkarinen, joka siirtyi valtiovarainministeri\xc3\xb6n kansantalousosaston p\xc3\xa4\xc3\xa4llik\xc3\xb6ksi._NEWLINE_Vuodesta 2011 l\xc3\xa4htien PT:t\xc3\xa4 on johtanut Seija Ilmakunnas, joka siirtyi teht\xc3\xa4v\xc3\xa4\xc3\xa4n Valtion taloudellisen tutkimuskeskuksen VATT:n ylijohtajan paikalta. Nykyisen johtajan kausi on kolmivuotinen._NEWLINE_Vaikka PT, samoin kuin Elinkeinoel\xc3\xa4m\xc3\xa4n tutkimuslaitos (ETLA), Elinkeinoel\xc3\xa4m\xc3\xa4n valtuuskunta (EVA) tai Pellervon taloustutkimus (PTT) pyrkiv\xc3\xa4t tutkimustoiminnassaan sitoutumattomuuteen, on niiden toiminnassa my\xc3\xb6s poliittisia vivahteita.'